《次韵东坡所和滕希靖雪浪石诗古律各一 其一》
宋代·李之仪

风波末路方奔屯，屹然不动谁如尊。岂知胸中皦十日，顾盼不如无重昏。

东观海市俯弱水，南登赤壁凌江村。斯文未丧天岂远，出没狐鼠徒千门。

纶巾羽扇晚自得，已闻漠北几亡魂。由来好趣入造化，地灵特出云涛根。

生平到处苦再历，隐隐似有屐齿痕。玻璃镜里万象发，金粟堂中千偈论。

会须白玉漱寒水，更借落月倾金盆。咄嗟菱溪成底物，混沌空夸窍凿存。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。